CELEX: 52017JC0023
Language: el
Date: 2017-07-10
Title: Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής η οποία συστάθηκε με τη συμφωνία συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου, όσον αφορά την έγκριση του εσωτερικού κανονισμού της μεικτής επιτροπής και τη σύσταση δυο ειδικών ομάδων εργασίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.7.2017
            JOIN(2017) 23 final
            2017/0155(NLE)
            Κοινή πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής η οποία συστάθηκε με τη συμφωνία συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου, όσον αφορά την έγκριση του εσωτερικού κανονισμού της μεικτής επιτροπής και τη σύσταση δυο ειδικών ομάδων εργασίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η συμφωνία συνεργασίας ΕΕ-Αφγανιστάν για την εταιρική σχέση και την ανάπτυξη (εφεξής «η συμφωνία») υπεγράφη στις 18 Φεβρουαρίου 2017
                  1
               .   
            
            
               Η συμφωνία είναι η πρώτη συμβατική σχέση μεταξύ της Ένωσης και του Αφγανιστάν και θεσπίζει νομικό πλαίσιο για τη συνεργασία τους. 
            
            
               Η συμφωνία αντικατοπτρίζει τις αρχές και τις προϋποθέσεις στις οποίες θα βασίζεται η μελλοντική εταιρική σχέση ΕΕ - Αφγανιστάν (τίτλοι I και II). Περιλαμβάνει ρήτρες για τα θεμελιώδη στοιχεία σχετικά με τα ανθρώπινα δικαιώματα και τη μη διάδοση. Επιτρέπει επίσης τη συνεργασία σε ευρύ φάσμα τομέων, συμπεριλαμβανομένων της ανάπτυξης (τίτλος III), του εμπορίου και των επενδύσεων (τίτλος IV), καθώς και της δικαιοσύνης και του κράτους δικαίου (τίτλος V, όπου περιλαμβάνονται εκτενείς ρήτρες για την καταπολέμηση του οργανωμένου εγκλήματος, της νομιμοποίησης εσόδων από παράνομες δραστηριότητες και των ναρκωτικών, και καλύπτει επίσης τη συνεργασία σε θέματα μετανάστευσης). Ο τίτλος VI περιλαμβάνει σειρά συγκεκριμένων τομέων τομεακής συνεργασίας. 
            
            
               Η συμφωνία αναμένεται να τεθεί σε ισχύ την πρώτη ημέρα του δεύτερου μήνα που έπεται της ημερομηνίας κατά την οποία τα μέρη κοινοποίησαν την ολοκλήρωση των αναγκαίων για τον σκοπό αυτό νομικών διαδικασιών. Ωστόσο, σύμφωνα με το άρθρο 59 παράγραφοι 2 και 3 και το άρθρο 3 της απόφασης (ΕΕ) 2017/434 του Συμβουλίου, η συμφωνία θα εφαρμόζεται σε προσωρινή βάση σε αρκετούς τομείς, όπως τα ανθρώπινα δικαιώματα, ο πολιτικός διάλογος, η αναπτυξιακή συνεργασία κλπ. 
            
            
               Σύμφωνα με το άρθρο 49 της συμφωνίας, έχει συσταθεί μεικτή επιτροπή, απαρτιζόμενη από εκπροσώπους των μερών στο υψηλότερο δυνατό επίπεδο, για να εξασφαλίζει, μεταξύ άλλων την ορθή λειτουργία και εφαρμογή της συμφωνίας.
            
            
               Για να επικουρείται η μεικτή επιτροπή και να διευκολύνονται οι συζητήσεις σε επίπεδο εμπειρογνωμόνων σε βασικούς τομείς που εμπίπτουν στο πεδίο εφαρμογής της συμφωνίας, προτείνεται η σύσταση ειδικών ομάδων εργασίας σχετικών με τους εξής τομείς:
            
            
               –τη χρηστή διακυβέρνηση, τα ανθρώπινα δικαιώματα και τα θέματα μετανάστευσης· και
            
            
               –την οικονομική και κοινωνική ανάπτυξη.
            
            
            
               Σκοπός της παρούσας πρότασης είναι να καθοριστεί η θέση της ΕΕ στο πλαίσιο της μεικτής επιτροπής σχετικά με:
            
            
               –τη θέσπιση του εσωτερικού κανονισμού της μεικτής επιτροπής· και
            
            
               –τη σύσταση των ειδικών ομάδων εργασίας.
            
            
            
               Η θέση της ΕΕ θα βασίζεται στα συνημμένα σχέδια αποφάσεων της μεικτής επιτροπής. 
            
            
            
               2017/0155 (NLE)
            
            
               Κοινή πρόταση
            
         
         
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής η οποία συστάθηκε με τη συμφωνία συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου, όσον αφορά την έγκριση του εσωτερικού κανονισμού της μεικτής επιτροπής και τη σύσταση δυο ειδικών ομάδων εργασίας
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 207 και 209 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής και της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
            
            
            
               Εκτιμώντας τα ακόλουθα:
            
            
               (1)Η συμφωνία συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου, («η συμφωνία») υπεγράφη στις 18 Φεβρουαρίου 2017 και εφαρμόζεται προσωρινά, σύμφωνα με το άρθρο 59 παράγραφοι 2 και 3 της εν λόγω συμφωνίας και το άρθρο 3 της απόφασης (ΕΕ) 2017/434 του Συμβουλίου
                  2
               · 
            
            
               (2)Σύμφωνα με το άρθρο 49 της συμφωνίας, έχει συσταθεί μεικτή επιτροπή για να εξασφαλίζει, μεταξύ άλλων, την ορθή λειτουργία και εφαρμογή της συμφωνίας.  Για να συμβάλει στην αποτελεσματική εφαρμογή της συμφωνίας, η μεικτή επιτροπή θα πρέπει να θεσπίσει τον εσωτερικό κανονισμό της.
            
            
               (3)Σύμφωνα με το άρθρο 49 της συμφωνίας, η μεικτή επιτροπή μπορεί να συστήνει ειδικές επιτροπές ή ομάδες εργασίας για να την επικουρούν στην επιτέλεση των καθηκόντων της. 
            
            
               (4)Η θέση της Ένωσης στο πλαίσιο της μεικτής επιτροπής όσον αφορά τη θέσπιση του εσωτερικού κανονισμού της μεικτής επιτροπής και τη σύσταση ειδικών ομάδων εργασίας θα πρέπει να βασισθεί στα συνημμένα σχέδια αποφάσεων της μεικτής επιτροπής. 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί από την Ένωση στο πλαίσιο της μεικτής επιτροπής που συστάθηκε δυνάμει του άρθρου 49 της συμφωνίας, σχετικά με:
            
            
               α) τη θέσπιση του εσωτερικού κανονισμού της μεικτής επιτροπής· και
            
            
               β) τη σύσταση δύο ειδικών ομάδων εργασίας, 
            
            
                βασίζεται στα σχέδια αποφάσεων της μεικτής επιτροπής, τα οποία επισυνάπτονται στην παρούσα απόφαση.
            
            
               Οι εκπρόσωποι της Ένωσης στη μεικτή επιτροπή μπορούν να συμφωνούν αλλαγές ήσσονος σημασίας στα σχέδια αποφάσεων χωρίς να απαιτείται άλλη απόφαση του Συμβουλίου.
            
            
               Άρθρο 2
            
         
         
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Απόφαση (EE) 2017/434 του Συμβουλίου, της 13ης Φεβρουαρίου 2017, σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου (ΕΕ L 67 της 14.3.2017, σ. 1).
               
               
                  
                     (2)
                  Απόφαση (EE) 2017/434 του Συμβουλίου, της 13ης Φεβρουαρίου 2017, σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου (ΕΕ L 67 της 14.3.2017, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.7.2017
            JOIN(2017) 23 final
            ΠΑΡΑΡΤΗΜΑΤΑ
            στην
            Κοινή Πρόταση Απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής η οποία συστάθηκε με τη συμφωνία συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου, όσον αφορά την έγκριση του εσωτερικού κανονισμού της μεικτής επιτροπής και τη σύσταση δύο ειδικών ομάδων εργασίας
            
               
         
         
            
               ΠΑΡΑΡΤΗΜΑ 1
            
            
               ΑΠΟΦΑΣΗ αριθ. 1/2017 της Μεικτής Επιτροπής ΕΕ-Αφγανιστάν
            
            
               για την
            
            
               έγκριση του εσωτερικού κανονισμού της
            
            
               Η ΜΕΙΚΤΗ ΕΠΙΤΡΟΠΗ ΕΕ-Αφγανιστάν 
            
            
               Έχοντας υπόψη την συμφωνία συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου, (εφεξής η «συμφωνία»), και ιδίως το άρθρο 49 παράγραφος 5, 
            
            
               Εκτιμώντας τα ακόλουθα:
            
            
               (1)Η συμφωνία υπεγράφη στις 18 Φεβρουαρίου 2017 και εφαρμόζεται προσωρινά σύμφωνα με το άρθρο 59 παράγραφοι 2 και 3 της συμφωνίας και το άρθρο 3 της απόφασης (ΕΕ) 2017/434 του Συμβουλίου της 13ης Φεβρουαρίου 2017.
            
            
               (2)Για τη συμβολή στην αποτελεσματική εφαρμογή της συμφωνίας, θα πρέπει να συσταθεί η μεικτή επιτροπή το συντομότερο δυνατό.
            
            
               Σύμφωνα με το άρθρο 49 παράγραφος 5 της συμφωνίας, η μεικτή επιτροπή θεσπίζει τον εσωτερικό κανονισμό της.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο μόνο
            
            
               Θεσπίζεται ο εσωτερικός κανονισμός της μεικτής επιτροπής, όπως παρατίθεται στο παράρτημα Α.
            
            
               (Τόπος), xxxx. προς επιβεβαίωση
            
            
               
                     Για τη μεικτή επιτροπή ΕΕ-Αφγανιστάν
               
               
                     Ο Πρόεδρος
               
            
            
               ΠΑΡΑΡΤΗΜΑ Α
            
            
               Εσωτερικός κανονισμός της μεικτής επιτροπής 
            
            
               Άρθρο 1
            
         
         
            
               Σύνθεση και προεδρία
            
            
               1. Η μεικτή επιτροπή επιτελεί τα καθήκοντα που προβλέπονται στο άρθρο 49 της συμφωνίας. 
            
            
               2. Η μεικτή επιτροπή απαρτίζεται από εκπροσώπους των μερών στο υψηλότερο δυνατό επίπεδο και την προεδρία της ασκεί εκ περιτροπής, για περίοδο ενός ημερολογιακού έτους, το μέρος που φιλοξενεί τη συνεδρίαση της επιτροπής κατά το εν λόγω ημερολογιακό έτος. 
            
            
               3. Στη μεικτή επιτροπή προεδρεύουν εκ περιτροπής ο υπουργός οικονομικών της Ισλαμικής Δημοκρατίας του Αφγανιστάν και η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας. Μπορούν να αναθέτουν σε ανώτερο υπάλληλο την αρμοδιότητα να προεδρεύει σε όλες ή σε μέρος των συνεδριάσεων της μεικτής επιτροπής. 
            
            
               Άρθρο 2
            
            
               Συνεδριάσεις
            
            
               1. Η μεικτή επιτροπή συνεδριάζει σε ετήσια βάση. Οι συνεδριάσεις της μεικτής επιτροπής συγκαλούνται από τον πρόεδρο. Οι συνεδριάσεις πραγματοποιούνται στις Βρυξέλλες και στην Καμπούλ εκ περιτροπής, σε ημερομηνία που ορίζεται κατόπιν αμοιβαίας συμφωνίας. Έκτακτες συνεδριάσεις της μεικτής επιτροπής μπορούν να πραγματοποιούνται με συμφωνία των μερών, κατόπιν αιτήματος ενός εξ αυτών.
            
            
               2. Κατόπιν συμφωνίας των μερών, οι συνεδριάσεις της μεικτής επιτροπής μπορούν να διεξάγονται σε εξαιρετικές περιπτώσεις και με βιντεοδιάσκεψη.
            
            
               Άρθρο 3
            
            
               Συμβαλλόμενα μέρη
            
            
               1. Κάθε μέρος ενημερώνει τον πρόεδρο για την προβλεπόμενη σύνθεση της αντιπροσωπείας του πριν από κάθε συνεδρίαση της μεικτής επιτροπής.
            
            
               2. Ο πρόεδρος, σε συμφωνία με τα μέρη, μπορεί να προσκαλεί εμπειρογνώμονες ή εκπροσώπους άλλων φορέων στη συνεδρίαση ως παρατηρητές ή για να παράσχουν πληροφορίες σχετικά με συγκεκριμένο θέμα.
            
            
               Άρθρο 4
            
            
               Δημοσιότητα
            
            
                1. Οι συνεδριάσεις της μεικτής επιτροπής διεξάγονται κεκλεισμένων των θυρών, εκτός εάν ο πρόεδρος αποφασίσει, κατόπιν συμφωνίας των μερών, ότι η συνεδρίαση θα διεξαχθεί δημοσίως. 
            
            
               2. Η μεικτή επιτροπή μπορεί να εκδίδει ανακοινώσεις για το κοινό, όταν το κρίνει σκόπιμο. 
            
            
               Άρθρο 5
            
            
               Γραμματεία
            
            
               Ένας εκπρόσωπος της Ευρωπαϊκής Υπηρεσίας Εξωτερικής Δράσης και ένας εκπρόσωπος της κυβέρνησης της Ισλαμικής Δημοκρατίας του Αφγανιστάν ασκούν από κοινού τα καθήκοντα Γραμματέων της μεικτής επιτροπής. Όλες οι ανακοινώσεις προς και από τον πρόεδρο της μεικτής επιτροπής διαβιβάζονται στους Γραμματείς. Η αλληλογραφία από και προς τον πρόεδρο της μεικτής επιτροπής μπορεί να συντάσσεται με οποιοδήποτε γραπτό μέσο, συμπεριλαμβανομένου του ηλεκτρονικού ταχυδρομείου. 
            
            
               Άρθρο 6
            
         
         
            
               Ημερήσια διάταξη των συνεδριάσεων
            
            
               1. Ο πρόεδρος καταρτίζει προσωρινή ημερήσια διάταξη για κάθε συνεδρίαση. Η εν λόγω ημερήσια διάταξη διαβιβάζεται, μαζί με τα σχετικά έγγραφα, στα μέρη το αργότερο 15 ημερολογιακές ημέρες πριν από την έναρξη της συνεδρίασης. 
            
            
               2. Οποιοδήποτε από τα μέρη μπορεί να υποβάλει στον πρόεδρο αίτημα συμπερίληψης ενός θέματος στην ημερήσια διάταξη.
            
            
               3. Κατά την έναρξη κάθε συνεδρίασης, η μεικτή επιτροπή εγκρίνει την ημερήσια διάταξη. Αν συμφωνήσουν τα μέρη, μπορούν να εγγραφούν στην ημερήσια διάταξη και άλλα θέματα πέραν αυτών που εμφανίζονται στην προσωρινή ημερήσια διάταξη.
            
            
               4. Σε ειδικές περιστάσεις και σε συμφωνία με τα δύο μέρη, ο πρόεδρος δύναται να επισπεύσει τις προθεσμίες που αναφέρονται στην παράγραφο 1, προκειμένου να ληφθούν υπόψη οι ιδιαιτερότητες κάποιας ειδικής περίπτωσης. 
            
            
               Άρθρο 7
            
            
               Πρακτικά
            
            
               1. Το αποτέλεσμα της συνεδρίασης της μεικτής επιτροπής είναι υπό μορφή συμφωνηθέντων πρακτικών.
            
            
               2. Ο πρόεδρος συνοψίζει τα συμπεράσματα της μεικτής επιτροπής σε κάθε συνεδρίαση. Οι δύο Γραμματείς συντάσσουν από κοινού τα πρακτικά με βάση τα παραπάνω συμπεράσματα, κατά προτίμηση κατά τη λήξη της συνεδρίασης ή το αργότερο εντός 30 ημερών μετά την ημερομηνία της συνεδρίασης. 
            
            
               3. Τα μέρη εγκρίνουν το σχέδιο πρακτικών κατά προτίμηση κατά τη λήξη της συνεδρίασης ή το αργότερο εντός 45 ημερών μετά την ημερομηνία της συνεδρίασης ή μέχρι οποιαδήποτε ημερομηνία έχει συμφωνηθεί από τα μέρη. Όταν τα μέρη εγκρίνουν το σχέδιο πρακτικών, υπογράφονται δύο πρωτότυπα από τον πρόεδρο και από τους δύο γραμματείς. Κάθε μέρος λαμβάνει ένα πρωτότυπο. 
            
            
               Άρθρο 8
            
            
               Αποφάσεις και συστάσεις 
            
            
               1. Οι αποφάσεις και οι συστάσεις της μεικτής επιτροπής εγκρίνονται με κοινή συμφωνία των μερών.
            
            
               2. Οι αποφάσεις ή οι συστάσεις της μεικτής επιτροπής έχουν τον τίτλο «Απόφαση» ή «Σύσταση», αντιστοίχως, και φέρουν αύξοντα αριθμό, ημερομηνία έκδοσης και περιγραφή του αντικειμένου τους. Σε κάθε απόφαση ορίζεται η ημερομηνία έναρξης της ισχύος της. 
            
            
               3.  Η μεικτή επιτροπή μπορεί να λάβει αποφάσεις ή να εγκρίνει συστάσεις με γραπτή διαδικασία. Στις παραπάνω περιπτώσεις, τα μέρη συμφωνούν προθεσμία για τη διάρκεια της διαδικασίας. Σε περίπτωση που όταν εκπνεύσει η παραπάνω προθεσμία, δεν έχει διατυπωθεί αντίρρηση στην προτεινόμενη απόφαση ή σύσταση από κανένα από τα μέρη, ο πρόεδρος κηρύσσει την απόφαση ή σύσταση εγκεκριμένη με κοινή συμφωνία. 
            
            
               4. Οι αποφάσεις και οι συστάσεις της μεικτής επιτροπής εκδίδονται σε δύο γνήσια αντίγραφα υπογεγραμμένα από τον πρόεδρο της μεικτής επιτροπής. 
            
            
               5. Κάθε μέρος μπορεί να αποφασίσει σχετικά με τη δημοσίευση των αποφάσεων και των συστάσεων της εν λόγω μεικτής επιτροπής στην αντίστοιχη επίσημη εφημερίδα του. 
            
            
               Άρθρο 9
            
            
               Έξοδα
            
            
               1. Κάθε μέρος αναλαμβάνει όλες τις δαπάνες, τις οποίες συνεπάγεται η συμμετοχή του στις συνεδριάσεις της μεικτής επιτροπής, τόσο όσον αφορά τα έξοδα προσωπικού, ταξιδιού και διαμονής, όσο και τα έξοδα ταχυδρομείου και τηλεπικοινωνιών. 
            
         
         
            
               2. Κάθε μέρος αναλαμβάνει όλες τις δαπάνες που συνεπάγονται για το ίδιο η διερμηνεία κατά τις συνεδριάσεις και η μετάφραση.
            
            
               3. Το μέρος που φιλοξενεί τη συνεδρίαση αναλαμβάνει όλες τις δαπάνες που σχετίζονται με τη διοργάνωση της συνεδρίασης και την αναπαραγωγή των εγγράφων. 
            
            
               Άρθρο 10
            
            
               Ειδικές ομάδες εργασίας
            
            
               1. Η μεικτή επιτροπή δύναται να συστήνει ειδικές επιτροπές ή ομάδες εργασίας που την επικουρούν στην επιτέλεση των καθηκόντων της. Οι ειδικές ομάδες εργασίας υποβάλλουν έκθεση στη μεικτή επιτροπή μετά από κάθε συνεδρίασή τους. 
            
            
               2. Η μεικτή επιτροπή μπορεί να αποφασίζει να καταργήσει οποιαδήποτε υφιστάμενη ειδική ομάδα εργασίας, να καθορίσει ή να τροποποιήσει τους όρους εντολής της ή να συστήσει πρόσθετες ειδικές ομάδες εργασίας. 
            
            
               3. Οι ειδικές ομάδες εργασίας καταρτίζουν λεπτομερείς εκθέσεις σχετικά με τις δραστηριότητές τους και τις υποβάλλουν στη μεικτή επιτροπή μετά από τις συνεδριάσεις της, ενώ θα έχουν επίσης τη δυνατότητα να υποβάλλουν συστάσεις στη μεικτή επιτροπή. 
            
            
               ΠΑΡΑΡΤΗΜΑ 2
            
            
               ΑΠΟΦΑΣΗ αριθ. 2/2017 της Μεικτής Επιτροπής ΕΕ-Αφγανιστάν
            
            
               για την
            
            
               σύσταση δύο ειδικών ομάδων εργασίας και τον καθορισμό των όρων εντολής τους
            
            
               Η ΜΕΙΚΤΗ ΕΠΙΤΡΟΠΗ ΕΕ-Αφγανιστάν
            
            
               Έχοντας υπόψη τη συμφωνία συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου, (η «συμφωνία») και ιδίως το άρθρο 49 παράγραφος 3, καθώς και το άρθρο 10 του εσωτερικού κανονισμού της μεικτής επιτροπής,
            
            
               Εκτιμώντας τα ακόλουθα:
            
            
               Η συμφωνία υπεγράφη στις 18 Φεβρουαρίου 2017 και εφαρμόζεται προσωρινά σύμφωνα με το άρθρο 59·
            
            
               Για τη συμβολή στην αποτελεσματική εφαρμογή της συμφωνίας, θα πρέπει να θεσπιστεί, το συντομότερο δυνατό, το θεσμικό πλαίσιό της.
            
            
               Σύμφωνα με το άρθρο 49 παράγραφος 3 της συμφωνίας και το άρθρο 10 του εσωτερικού κανονισμού της μεικτής επιτροπής, η μεικτή επιτροπή μπορεί να συστήνει ειδικές επιτροπές ή ομάδες εργασίας, προκειμένου να την επικουρούν στην εκτέλεση των καθηκόντων της. 
            
            
               Για να καταστούν δυνατές οι συζητήσεις σε επίπεδο εμπειρογνωμόνων σχετικά με τους βασικούς τομείς που εμπίπτουν στο πεδίο εφαρμογής της συμφωνίας, θα πρέπει να συσταθούν εδικές ομάδες εργασίας. Τα μέρη μπορούν να συμφωνήσουν περαιτέρω να τροποποιήσουν τον κατάλογο των ειδικών επιτροπών ή ομάδων εργασίας και/ή τις αρμοδιότητές τους. 
            
            
               Η παρούσα απόφαση θα πρέπει να εκδοθεί, προκειμένου οι ειδικές ομάδες εργασίας να αρχίσουν να λειτουργούν το συντομότερο δυνατό, 
            
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο μόνο
            
            
               Με την παρούσα απόφαση συστήνονται οι ειδικές ομάδες εργασίας που περιλαμβάνονται στον κατάλογο του παραρτήματος Α. Οι όροι εντολής των ειδικών ομάδων εργασίας καθορίζονται όπως ορίζεται στο παράρτημα Β. 
            
            
               (Τόπος),
            
            
               Για τη μεικτή επιτροπή ΕΕ-Αφγανιστάν
            
            
               Ο Πρόεδρος
               
            
               Παράρτημα A
            
            
               Μεικτή επιτροπή ΕΕ-Αφγανιστάν
            
            
               Ειδικές ομάδες εργασίας
            
            
               1.
                     Ειδική ομάδα εργασίας για τα ανθρώπινα δικαιώματα, τη χρηστή διακυβέρνηση και τη μετανάστευση· 
            
            
               2.
                     Ειδική ομάδα εργασίας για την οικονομική και κοινωνική ανάπτυξη.
            
            
               Παράρτημα B
            
            
               Όροι εντολής 
               των ειδικών ομάδων εργασίας που έχουν συσταθεί στο πλαίσιο της συμφωνίας συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου
            
            
               Άρθρο 1
            
            
               Οι ειδικές ομάδες εργασίας μπορούν να συζητούν την εφαρμογή της συμφωνίας στους τομείς τους οποίους καλύπτουν. Μπορούν επίσης να εξετάζουν θέματα ή συγκεκριμένα σχέδια που αφορούν τον σχετικό τομέα της διμερούς συνεργασίας.
            
            
               Άρθρο 2
            
            
               Οι ειδικές ομάδες εργασίας λειτουργούν υπό την εποπτεία της μεικτής επιτροπής. Υποβάλλουν εκθέσεις και διαβιβάζουν τα πρακτικά και τα συμπεράσματά τους στον πρόεδρο της μεικτής επιτροπής εντός 30 ημερολογιακών ημερών μετά από κάθε συνεδρίαση.
            
            
               Άρθρο 3
            
            
               1. Οι ειδικές ομάδες εργασίας αποτελούνται από εκπροσώπους και των δύο μερών.
            
            
               2. Οι ειδικές ομάδες εργασίας μπορούν να καλούν εμπειρογνώμονες στις συνεδριάσεις τους και να ζητούν τη γνώμη τους για συγκεκριμένα σημεία της ημερήσιας διάταξης.
            
         
         
            
               Άρθρο 4
            
            
               Η προεδρία των ειδικών ομάδων εργασίας ασκείται από το μέρος που ασκεί την προεδρία της μεικτής επιτροπής.
            
            
               Άρθρο 5
            
            
               Ένας εκπρόσωπος της Ευρωπαϊκής Ένωσης και ένας εκπρόσωπος της κυβέρνησης του Αφγανιστάν ασκούν από κοινού τα καθήκοντα των γραμματέων των ομάδων εργασίας. 
            
            
               Άρθρο 6
            
            
               1. Οι ειδικές ομάδες εργασίας συνεδριάζουν όποτε το απαιτούν οι συνθήκες στη βάση γραπτού αιτήματος το οποίο έχει υποβληθεί από οποιοδήποτε από τα δύο μέρη και τουλάχιστον μία φόρα κάθε χρόνο. Κάθε συνεδρίαση πραγματοποιείται σε τόπο και ημερομηνία που συμφωνούνται από τα μέρη.
            
            
               2. Εάν ένα μέρος ζητήσει να πραγματοποιηθεί συνεδρίαση μιας ειδικής ομάδας εργασίας, ο γραμματέας του άλλου μέρους απαντά εντός 15 εργάσιμων ημερών από την παραλαβή του εν λόγω αιτήματος. Σε ιδιαίτερα επείγουσες περιπτώσεις, οι συνεδριάσεις των ειδικών ομάδων εργασίας μπορούν να συγκληθούν σε συντομότερη προθεσμία, αν συμφωνούν και τα δύο μέρη.
            
            
               3.  Οι συνεδριάσεις των ειδικών ομάδων εργασίας συγκαλούνται από κοινού από τους δύο γραμματείς.
            
            
               Άρθρο 7 
            
            
               1. Οποιοδήποτε από τα μέρη μπορεί να υποβάλει στον πρόεδρο αίτημα συμπερίληψης ενός θέματος στην ημερήσια διάταξη. Τα θέματα προς εγγραφή στην ημερήσια διάταξη υποβάλλονται στους γραμματείς τουλάχιστον 15 εργάσιμες ημέρες πριν από την ημερομηνία της συνεδρίασης της οικείας ειδικής ομάδας εργασίας. Τυχόν συμπληρωματικά έγγραφα παρέχονται στους γραμματείς τουλάχιστον 10 εργάσιμες ημέρες πριν από τη συνεδρίαση. 
            
            
               2. Οι γραμματείς κοινοποιούν το σχέδιο ημερήσιας διάταξης το αργότερο 5 εργάσιμες ημέρες πριν από τη συνεδρίαση. Σε εξαιρετικές περιπτώσεις, κατόπιν συμφωνίας των μερών, είναι δυνατόν να προστεθούν θέματα στην ημερήσια διάταξη σε συντομότερη προθεσμία.
            
            
               Άρθρο 8
            
            
               1. Οι γραμματείς συντάσσουν από κοινού σχέδιο πρακτικών κάθε συνεδρίασης.
            
            
               2. Οι συνεδριάσεις της μεικτής επιτροπής διεξάγονται κεκλεισμένων των θυρών, εκτός εάν ο πρόεδρος αποφασίσει, κατόπιν συμφωνίας των μερών, ότι η συνεδρίαση θα διεξαχθεί δημοσίως.